Armando Christian Pérez (naixito de Miami, Florida, o 15 de chinero de 1981), mas conoixito con a embotada de Pitbull, ye un cantaire y productor estausunidense d'orichen cubano. A suya primera aparición estió en 2002, colaborando en l'álbum Kings of Crunk de Lil Jon, dos anyos dimpués quitaría o suyo primer disco con a discografica TVT Records, que levaba por títol M.I.A.M.I. (sieglas de Money Is a Major Issue). Dende alavez, quitó atros dos álbums con ixa mesma discografica, El Mariel en 2006 y The Boatlift en 2007. En l'anyo 2009 amaneixe Rebelution, que encluye os singles "I Know You Want Me (Calle Ocho)" y "Krazy". Iste zaguero arribó a o numero 30 d'a lista Hot 100 y a o numero 11 en a lista Hot Rap Tracks mientres que "I Know You Want Me" puyó enta o numero 2 de Hot 100 y enta o mas alto d'as listas d'exitos en o Reino Uniu, Canada, Italia, y os Países Baixos. Seguntes a revista Billboard, a canción yera numero 1 en Francia y en a lista europea de Hot 100 en o cabo de semana d'o 29 d'agosto de 2009. Dimpués d'istos exitos, Pitbul sinya un contracto con a discografica de hip hop y R&B Polo Grounds Music a traviés de Sony Music ta creyar a suya propia firma, Mr. 305 Inc. Atros singles de l'álbum Rebelution encluyen "Blanco" con a colaboración de Pharrell Williams y The Neptunes y "Hotel Room Service", que sería numero 8 de Hot 100. O conchunto d'as vendas de l'álbum Rebelution y os suyos singles estió de mas de 7.5 millons en tot o mundo.